《赵氏鄮山书院诗》
元代·方回

国学在国，乡校在乡。
在遂曰序，在党曰庠。
虞夏殷周，厥制弥详。
家亦有塾，以修以藏。
蒙而已养，长罔不臧。
下而为士，上而侯王。
莫不有师，扶纲植常。
生人之类，赖此以生。
四海九州，以治以平。
家德户行，靡刑靡兵。
岂若后世，丧实存名。
业岂无斋，论亦有堂。
所习伊何，止于词章。
剽窃掇拾，青紫为荣。
高虚卑浅，烛理弗明。
亦儒其冠，亦公亦卿。
鄮山之塾，谁实成之。
匪有所觊，而斯营之。
一圣百贤，厥庑煌煌。
睎之则是，景行是行。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。